GENESIS 



1 Ana thafali lana si do ki tha God e thauwai nia thalo lo 
ma fanua ne i iano. 2 Ma fanua ne i iano kera faafunuia 
ka gwa'u; ma maerodo ka to bana i maana matakwa ne 
kukuruu : ma Spirit tha God ka isuisu i maana amali. 3 Ma 
tha God ka una eri, Kai laa: ma sui lalaa la ka laa bana. 
4 Ma tha God e rikia lalaa la eri ka lea: ma tha God e alua 
lalaa la eri ka to eeta faisia maerodo. 5 Ma tha God e 
alania thatana lalaa la eri ana Fa Thato, ma maerodo eri e 
alania ana Fa Rodo. Ma fanua ka rodo, sui ka dani, etana 
fa boni neri. 

6 Ma tha God ka una eri, Si kula ne rerebaa faamau kai 
to bana imaalutana kafo eki, kai alua tei kafo kai to eeta 
faisia oretana kafo. 7 Ma tha God e thauwai nia si kula 
eri ne rerebaa faamau, ka adea kafo eki na ka to ifara si 
kula eri kai to eeta faisia kafo eki na ka to ifafona si kula 
eri: ma to lana e una eri bonaa. 8 Ma si kula eri ne rerebaa 
faamau tha God e alania thatana ana Thalo Lo. Ma fanua 
ka rodo, sui ka dani; ruana fa boni neri. 

9 Ma tha God ka una eri, Kafo eki na ka to ifara thalo lo 
kai figu ana tee si kula, ma fanua raranea kai to fatai bana: 
ma to lana e una eri bonaa. 10 Ma tha God e alania thatana 
fanua raranea eri ana Theegano; ma figu lana kafo nia ka 
alania ana Amali eki: ma tha God e rikia ka lea bana. 11 
Ma tha God ka una eri, Theegano kai funu asi lolo, kaala 
lolo na kai funu ana foee do ki, ma'ai ki na kai funu ana foee 
do ki kali fo ni laala, ne eeta kwailiu fafia theegano: ma to 
lana e una eri bonaa. 12 Ma theegano eri e funu asi lolo, ma 
kaala lolo ne funu ana foee do ki ne eeta kwailiu, ma 'ai eki 
ne funu ana foee do ki migee do ki ni laala ne eeta kwailiu: 
ma tha God e rikia ka lea bana. 13 Ma fanua ka rodo, sui 
ka dani; ula fa boni neri. 

14 Ma tha God ka una eri, Laafa ki kai to bana asi kula 

eri ne rerebaa faamau, na na thalo lo, kai adea fa thato ki 
kai to eeta faisia fa rodo ki: ma do eki if ana baala si do ki, 
ma si mana ki, ma fa boni ki, ma fa nali ki: 15 Ma do eki 
na na laafa ki asi kula eri ne rerebaa faamau, thalo lo neri. 
kai laafia fanua ne i iano; ma to lana e una eri bonaa. 16 
Ma tha God ka thauwai nia ro laafa babaita ka baita ki; laafa 
eri ne baita ka tatha fasi kai ana afa thato, ma laafa eri ne 
baita si tatha fasi kai ana afa rodo: e thauwai nia fa bubulu 
lo ki lau boo. 17 Ma tha God e alua do eki asi kula eri ne 
rerebaa faamau, na na thalo lo, fasi kai laafia fanua ne i 
iano, 18 Ma fasi do eki kai ana afa thato mafa rodo, kai 
alua lalaa la kai to eeta faisia maerodo: ma tha God e rikia 
ka lea bana. 19 Ma fanua ka rodo, sui ka dani; faina fa 
boni neri. 

20 Ma tha God ka una eri, Kafo eki kai funu ana do oro 
maruki-ki na keki isu; ma thaaro ki keki lof o iaa faisia fanua 
na i iano i maana si kula eri ne rerebaa, na thalo lo neri. 
21 Ma tha God e thauwai nia gwa thasu baita ki, ma do 
maruki eki sui bana na keki isu i la kafo, ne funu ana do oro 
na kera eeta kwailiu, ma thaaro eki sui bana na kera eeta 
kwailiu na keka lofo ana kukubada: ma tha God e rikia ka 
lea bana. 22 Ma tha God e alua lea la ka to fafida, ka una 
eri, Kwalafamulua keki oro faamau ka lae alaa, ma keki 
funu i la kafo eki la amali eki, ma thaaro eki keki oro faamau 
ka lae alaa i la fanua ria i iano. 23 Ma fanua ka rodo, sui ka 
dani; limana fa boni neri. 

24 Ma tha God ka una eri, Fanua na i iano kai funu ana 
do oro maruki-ki na keki eeta kwailiu, katele ki, ma do keki 
ano, ma do keki isu, na keki eeta kwailiu i fanua na i iano: 
ma to lada e una eri bonaa. 25 Ma tha God e thauwai nia 
do kera isu na keka eeta kwailiu i fanua na i iano, ma katele 
ki na keka eeta kwailiu, ma do eki sui bana na kera ano, na 
keka eeta kwailiu fafia fanua ne i iano: ma tha God e rikia 
do eki ka lea bana. 26 Ma tha God ka una eri, Kulu thauwai 
nia imole sulia nuukulua i talaakulua, riki lana kai uri kulu: 
ma keki inoto fafia gwa i'a na i amali ki, ma fafia thaaro i 
mamatalea ki, ma fafia katele ki, ma fafia fanua na i iano ka 
sui bana, ma fafia do eki sui bana na keka ano ifafona fanua 
na i iano. 27 Mania tha God e thauwai nia imole sulia 
nuuna italaana, sulia nuuna tha God e thauwai nia neri; e 



GENESIS 7 

thauwanidaroa wane ma kini. 28 Ma tha God e alua lea 
la ka to fafidaroa, ma tha God ka una eri isadaroa, Kwalafa- 
maroa keki oro f aamau ka lae alaa, ma muki funu i fanua na 
i iano, muki alua kai roo suli kamulua: muki inoto fafia gwa 
fa eki la amali, ma fafia thaaro i mamatalea ki, ma fafia do 
maruki eki sui boo na keki isu ifafona fanua na i iano. 
29 Ma tha God ka una eri, Rikia fasi, Nau ku falea naa kaala 
lolo na kai funu ana foee do ki ifamaroa na ka to i maana 
fanua na i iano ni sui bana, ma 'ai eki sui bana na ka funu 
ana foee do ki migee do ki ni lala; fana fani kamaroa moki 
ania neri. 30 Ma ni nau ku falea naa kaala lolo katha ki 
ifana do maruki eki sui boo na keka isu i fanua na i iano, ma 
ifana thaaro eki sui boo i mamatalea, ma ifana do eki sui 
bana na keka ano ifafona fanua na i iano, fana kera ni bonaa 
neri: ma to lana e una eri bonaa. 31 -Ma tha God e rikia 
si do ki sui bana ne thauwanida, ma rikia fasi, ka lea faamau. 
Ma fanua ka rodo, sui ka dani; ona fa boni neri. 



1 Mania asi ade la eri thalo lo ki ma fanua na i iano kera 
thauwai nia ka sui, ma do eki sui bana na ni iei. 2 Ma ana 
fiuna fa boni, tha God e faasuia naa ra nia asi do ne thau- 
wanidaki; ma nia ka mamalo ana fiuna fa boni eri faisia ra 
nia ni sui bana ne thauwai nia. 3 Ma tha God ka alua lea 
la fafia fiuna fa boni eri, ka faaabua: uria na afa boni eri nia 
e mamalo faisia ra nia ni sui bana na tha God e thauwai nia, 
ma ka alua ka to bonaa. 

4 Si ade la ne ita mai ana thalo lo ki ma fanua ne i iano 
nai nia, si mana na kera thauwanida ka sui, afa boni eri na 
tha Jihova God e thauwai nia sui naa fanua ne i iano ma 
thalo lo ki, 5 Me gwalua 'ai eki sui bana i masuu si mana 
ne a'i si ni u bana i theegano, ma kaala lolo eki sui boo si 
mana ne a'i si tae u mai: uria na tha Jihova God e a'i si falea 
u mai dani na kai arunia fanua, me a'i ta wane si to bana sa 
kai 'ilia theegano. 6 Ma sui si datha ka tae iaa faisia fanua 
ne i iano, ka faagwinaa maana theegano ka sui boo. 7 Ma 
tha Jihova God e thauwai nia wane ana gegeona theegano, 
ka ufu sulia ro malee gwalusu nia ki asi mano ni marukia; 
ma wane eri ka bii maruki. 8 Ma tha Jihova God ka f asia 
si do lea ki la ra i Itena na ka lio uria si kula ana tae lana 

thato; kula eri naa, nia ka bii alua wane eri ne thauwai nia 
iei. 9 Ma i theegano eri tha Jihova God ka faatagwasua 
^ai eki sui bana riki lana ka lea ma ani lana ka lea lau boo; 
'ai ana marukia lau boo ne ni initoona ra eri, ma 'ai ana 
thaitoomana lana lea la ma taa la. 10 Ma tee kafo baita ne 
ita mai i Itena ka lae uria ra eri fasi kai faagwinaa; sui 
lalae kau faisia si kula eri, ka matana ana fai tabii kafo. 

11 Thatana do totonao kera alania ana Pisono: nia neri na 
ka lae kakalia fanua i Hafila sui boo, si kula si golu ni iei; 

12 Ma si golu i fanua eri ka lea bana; deliama ma fau 
onikisi ni lau boo iei. 13 Ma thatana ruana tabii kafo kera 
alania ana Gihono: nia neri na ka lae kakalia fanua i Ithiobia 
sui boo. 14 Ma thatana ula tabii kafo kera alania ana 
Idikela: nia neri na ka lae uria Asiria asi kula na ka lio uria 
tae lana thato. Ma faina tabii kafo na na lufetisi. 15 Ma 
tha Jihova God e talaia wane eri, ka alua i la ra i Itena fasi 
kai 'ilia theegano ma kai betaa. 16 Ma tha Jihova God kai 
nata fifi isana wane eri, ka una eri, Ana 'ai eki sui bana na i 
la ra, oki tona ania bamua foana: 17 Ma sui ai eri ana 
thaitoomana lana lea la ma taa la, osi ania foana: uria na 
afa boni toto oki ania foana, e mamana oki maelia. 

18 Ma tha Jihova God ka una eri, E a'i si lea ifana wane 
nei kai to tee nia; nau kwai thauwai nia ta Do ni kwaiadomi 
la ifana na kai farana. 19 Na ana theegano tha Jihova God 
ka thauwai nia do maruki eki sui boo i masuu ki mai, ma 
thaaro eki sui boo i mamanaa; ka talaida mai satha Adam 
fasi kai ronotoona thatada na wane eri kai alanida ania: ma 
atona bana ta thata na tha Adam e alania ata do ana do 
maruki eki sui bana, thatana bonaa neri. 20 Ma tha Adam 
e falea thatada ifana katele eki sui boo, ma ifana thaaro 
na i mamanaa ki, ma ifana do maruki eki sui bana i masuu 
ki mai; una ena mena, e a'i kesi fulatoona ta do ni kwaiadomi 
la ne farana tha Adam. 21 Ma tha Jihova God e faabinaa 
tha Adam ka bina liu: sui nia ka lafua tee si ogi babarana, 
ka fono fafia si kula eri ana seena ne toto iei, ka mafo lau 
bana; 22 Ma si ogi babarana na tha Jihova God e lafua 
faisia seena wane eri, nia ka thauwai nia ka lioe kini, sui ka 
tolea mai sana wane eri. 23 Ma tha Adam ka una eri. Si 
ogi ana ogiku nai nia, ma seena na si kula ana seeku: keki 
alani nia ana Kini, uria na kera lafua faisia seena na wane. 

24 Uria si kula eri, wane kai akwasia maka nia ma 
thainana, kai ofu bia kwaina: ma keroa tee see imole naa. 
25 Ma wane eri ma kwaina kero talu badaroa, me a'i kesi 
seenoni. 



1 Ana liona ne too uria lole la, wa aala sii nia e tatha ana 
do maruki ni sui bana i masuu ki mai, na tha Jihova God e 
thauwanida. Ma nia ka soree isana kini eri, lu, tha God e 
una eri, mado? Kera lufi kamaroa mosi ania foee 'ai eki sui 
bana i la ra? 2 Ma kini eri ka soree isana wa aala eri, Kera 
alamatai kamarea meki ania boo foee 'ai eki la ra: 3 Sui 
ana foana 'ai na ni initoona ra eri, tha God e una eri, Mosi 
ania, mosi suana, ada moka maelia. 4 Ma wa aala ka soree 
isana kini eri. Do e a i si mamana; sa moka maelia e al. 
5. Uria na tha God e thaitoomana si kula nei, afa boni eri 
boo na moki ania siina, maamaroa kai laa, ma kamaroa moki 
'uria god ki, moki thaitoomana lea la ma taa la. 6 Ma si 
maria na kini eri ka rikia 'ai eri ani lana ka lea, ma riki lana 
ka lea ana maana, 'ai na imole kai thathamia fasi liona kai 
too sulia, kini eri ka bii nalia siina foana, ka ania, ka fale lau 
boo if ana kwaina bi nia, ma ni nia ka ania lau boo. 7 Ma 
maadaroa ka laa, ma si do kero thaitoomana, keko talu; sui 
keko ofua ree thakwari, kekoi tai raoa, do kekoi toro ania 
neri. 8 Ma keko ronoa linana nata lana tha Jihova God na 
kai liliu ana i la ra i thaulafia afa boni eri: ma keroa tha 
Adam ma kwaina keko thaufuni imaalutana 'ai eki la ra 
faisia maana tha Jihova God. 9 Ma tha Jihova God ka 'ai 
thatana tha Adam, ka una eri isana, O ni ifei? 10 Ma nia 
ka sorea, Ku ronoa linana nata lamu i la ra, kwa mau, uria 
ni nau ku talu; mania nau kwa thaufuni na ba. 11 Ma nia 
ka una eri, Ni tei neri ne faarono oe na oko talu? O ania 
foana 'ai eri na nau ku nata fifi sulia isamu na ba, ku sorea 
soki to faisia ani lana? 12 Ma na wane ka una eri, Kini ba 
no falea mai na ba fasi kai abetai nau, ni nia ne falea mai 
siina foana 'ai eri iaku, ma ni nau kwa ania. 13 Ma tha 
Jihova God ka soree isana kini eri, Si ta neri no ilia na 
ba? Ma kini eri ka una eri, Wa aala ne lole nau, kwa ania. 
14 Ma tha Jihova God ka soree isana wa aala eri, Uria no 
ade una eri, taa la oe na kera alua fafi oe kai baita ka tatha 

ana taa la na kai thaunia katele eki sui boo, ma do maruki 
sui boo i masuu ki mai; oki ano fafia rakemu, ma oki ania 
gegeona theegano afa boni eki sui bana noki maruki sulia. 

15 Ma nau kwai alua maalimae la imaalutamaroa kini eri, 
ma imaalutana kwalafamu ma kwalafana; ni nia kai thau 
mala ana gwaumu, ma ni oe oki thau mala ana bora aena. 

16 Sui nia ka soree isana kini eri, Nau kwai alua taa la ma 
fi-wela la na kai thauni oe kai oro alaa faamau; ana liodila la 
oki tharea wela oe ki; ma oki thathamia kwaimu, ma ni nia 
kai inoto iamu. 17 Ma nia ka soree isatha Adam, Uria no 
fafuronoa linana nata lana kwaimu, oko ania foana 'ai ba 
na nau ku nata fifi sulia isamu na ba, ku una eri, Osi ania 
foana: taa la kai to fafia theegano inunufamu; ana liodila la 
oki ania do eki na kai tagwasu mai faisia, afa boni eki sui 
bana noki maruki mai sulia. 18 Kai funu lau boo ana kwalo 
totora ma kwarafifi ki ifamu; ma oki ania kwake na i masuu; 
19 Ana iidana maamu oki ania berede, ka fula asi mana na 
toto oki oli lau uri theegano; sulaania kera nali oe mai faisia: 
uria ni oe na do ana gegeona theegano, ma toto oki oli lau 
uria gegeona theegano eri. 20 Ma tha Adam e alania 
thatana kwaina ani Eve; uria ni nia na thainana toa maruki 
ni sui bana. 21 Ma tha Jihova God e thauwai nia tooni ki 
ana unana do na kera mae, sui nia ka faatoonidaroa. 

22 Ma tha Jihova God ka sorea, Rikia fasi, wane nei kera 
adea ka 'uria ta do iakulua, ka thaitoomana lea la ma taa la: 
ma si mana eri ada ka tekwasia abana, ka nalia lau boo foana 
'ai eri ana marukia, ka ania, ma ka bii maruki toto si sui: 

23 Sulia si kula eri tha Jihova God ka arasi nia ka lae nana 
faisia ra eri i Itena, kai 'ilia theegano eri ne ita mai ania. 

24 Mania e taria kau wane eri; ka alua i maa faisia ra i 
Itena ibali tae lana thato Kerubimi ma nini ana firua na era 
ka lamalama i lala, na ka kakariabula suusia tala uria 'ai eri 
ana marukia. 

